INSET เดินหน้าโรดโชว์ ชูจุดแข็งบริการก่อสร้างโครงสร้างพื้นฐาน-โครงข่ายโทรคมนาคมครบวงจร
INSET เดินหน้าโรดโชว์ ชูจุดแข็งบริการก่อสร้างโครงสร้างพื้นฐาน-โครงข่ายโทรคมนาคมครบวงจร
INSET เดินหน้าโรดโชว์ ชูจุดแข็งบริการก่อสร้างโครงสร้างพื้นฐาน-โครงข่ายโทรคมนาคมครบวงจร
16 ก.ย. 2562

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า ในวันที่ 16 ก.ย.62 บริษัทฯจะนำเสนอข้อมูลให้กับนักลงทุน เพื่อทำความเข้าใจธุรกิจของบริษัทฯ ตลอดจนแผนงานในการดำเนินธุรกิจ ก่อนที่จะทำการเสนอขายหุ้นสามัญให้กับประชาชนทั่วไปครั้งแรก (IPO) จำนวน 146 ล้านหุ้น และคาดว่าจะเข้าจดทะเบียนในตลาดหลักทรัพย์ เอ็ม เอ ไอ (mai) ภายในไตรมาส 4 ของปีนี้
โดยวัตถุประสงค์ของการโรดโชว์ครั้งนี้ เพื่อให้นักลงทุนได้รับทราบถึงการดำเนินธุรกิจของ INSET ซึ่งปัจจุบันมีรูปแบบการดำเนินธุรกิจ 3 ประเภท ประกอบด้วย 1.ธุรกิจก่อสร้างศูนย์ข้อมูล และระบบเทคโนโลยีสารสนเทศ (Data Center &amp; Information Technology Infrastructure) 2.ธุรกิจโครงสร้างพื้นฐานและโครงข่ายโทรคมนาคม (Telecommunication Infrastructure) และ 3.ธุรกิจงานซ่อมบำรุงและบริการ (Maintenance and Service)
“การระดมทุนในครั้งนี้บริษัทฯ จะนำเงินไปใช้ในการขยายธุรกิจ เช่น โครงการก่อสร้างโครงข่ายท่อร้อยสายสื่อสารลงใต้ดิน ในพื้นที่กรุงเทพมหานคร พื้นที่ 2 และโครงการวางระบบเครือข่ายและอุปกรณ์ WiFi เพื่อให้บริการอินเทอร์เน็ตไร้สายสาธารณะ (โครงการ Google Station)
รวมทั้งใช้เป็นเงินทุนหมุนเวียน โดยบริษัทฯ มีความมั่นใจว่า ภายหลังจากการเสนอขายหุ้นครั้งนี้ จะทำให้บริษัทฯ มีศักยภาพในการประมูลโครงการขนาดใหญ่ หนุนการเติบโตในอนาคตอีกด้วย นอกจากนี้ ณ งบการเงินไตรมาสที่ 2 สิ้นสุดวันที่ 30 มิถุนายน 2562 บริษัทฯ มีงานระหว่างรอส่งมอบ (Backlog) อีกประมาณ 2,739 ล้านบาท” นายศักดิ์บวร กล่าว
นายเล็ก สิขรวิทย กรรมการผู้อำนวยการ บริษัทที่ปรึกษา เอเซีย พลัส จำกัด ในฐานะที่ปรึกษาทางการเงินในการเสนอขายหุ้นไอพีโอของ INSET เปิดเผยว่า สำนักงานคณะกรรมการกำกับหลักทรัพย์ และตลาดหลักทรัพย์ (ก.ล.ต.) ได้อนุญาตให้ INSET เสนอขายหุ้นต่อประชาชนเรียบร้อยแล้ว โดยบริษัทฯ มีแผนเสนอขายหุ้นสามัญเพิ่มทุนให้แก่ประชาชนทั่วไปครั้งแรก (IPO) จำนวน 146 ล้านหุ้น หรือคิดเป็น 26.07% ของจํานวนหุ้นที่ออกและเรียกชําระแล้วภายหลังการเสนอขายหุ้นเพิ่มทุนครั้งนี้
โดยปัจจุบันบริษัทฯ มีทุนจดทะเบียน 280 ล้านบาท แบ่งเป็นหุ้นสามัญ จำนวน 560 ล้านหุ้น มูลค่าที่ตราไว้ (พาร์) หุ้นละ 0.50 บาท และมีทุนที่ชำระแล้ว 207 ล้านบาท
“มั่นใจว่า INSET จะได้รับความสนใจจากนักลงทุนอย่างมาก เนื่องจากบริษัทฯ อยู่ในอุตสาหกรรมโครงสร้างพื้นฐานด้านโทรคมนาคมที่กำลังมีแนวโน้มเติบโตสูง ซึ่งมีความต้องการสร้างศูนย์ข้อมูล และโครงสร้างพื้นฐานโทรคมนาคมเพิ่มขึ้นอย่างต่อเนื่อง เพื่อรองรับการเปลี่ยนผ่านของเทคโนโลยีการสื่อสารเข้าสู่ระบบ 5G  โดยบริษัทฯ มีการดำเนินธุรกิจดังกล่าวอย่างครบวงจร จึงเป็นโอกาสที่บริษัทฯ จะได้รับงานเพิ่มขึ้นในอนาคต ประกอบกับการที่บริษัทฯ มีฐานะการเงินที่แข็งแกร่ง” นายเล็ก กล่าว
สำหรับภาพรวมผลการดำเนินงานในปี 2559 – 2561 บริษัทฯ มีรายได้รวมจำนวน 451.36 ล้านบาท 530.29 ล้านบาท และ 1,007.12 ล้านบาท ตามลำดับ และมีกำไรสุทธิปี 2559 – 2561 จำนวน 43.14 ล้านบาท 63.91 ล้านบาท และ 94.56 ล้านบาท ตามลำดับ โดยรายได้หลักของบริษัทฯ มาจากรายได้จากธุรกิจก่อสร้างศูนย์ข้อมูลและระบบเทคโนโลยีสารสนเทศ  รองลงมาเป็นรายได้จากธุรกิจโครงสร้างพื้นฐานและโครงข่ายโทรคมนาคม
ขณะที่งวดหกเดือนปี 2561 และปี 2562 บริษัทฯ มีรายได้รวมจำนวน 452.66 ล้านบาท และ 577.68 ล้านบาท ตามลำดับ และมีกำไรสุทธิจำนวน 31.18 ล้านบาท และ 46.57 ล้านบาท ตามลำดับ ซึ่งเพิ่มขึ้นอย่างต่อเนื่องเช่นกัน